กองทุนกิมจิค่ายทหารไทยจ่าย1.50-2.60%
บลจ.ทหารไทย ออกกองทุนพันธบัตรเกาหลีใต้ 2 กอง ให้ผลตอบแทนระหว่าง 1.50% -2.60% เปิดขาย 10-16 มี.ค.นี้
9 มี.ค. 2553

บลจ.ทหารไทย ออกกองทุนพันธบัตรเกาหลีใต้ 2 กอง ให้ผลตอบแทนระหว่าง 1.50% -2.60% เปิดขาย 10-16 มี.ค.นี้ 
 



สมจินต์ ศรไพศาล
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย  เปิดเผยว่า บริษัทฯ กำหนดออกกองทุนเพื่อลงทุนในพันธบัตรเกาหลีใต้เพิ่มอีก 2 รุ่น คือรุ่นที่ 56 อายุของกองทุนประมาณ 6 เดือน และรุ่นที่ 60 อายุกองทุนประมาณ 1 ปี 10 เดือน ให้ผลตอบแทนรวมจากการลงทุนภายหลังการหักค่าใช้จ่ายอยู่ที่ประมาณ 1.50%-2.60% ต่อปี ตามลำดับ กำหนดเปิดขายครั้งแรกระหว่างวันที่ 10-16 มี.ค.2553 
สำหรับกองทุนเปิดทหารไทย พันธบัตรเกาหลีใต้ทั้ง 2 รุ่น ที่ออกใหม่นี้ มีนโยบายลงทุนใน พันธบัตร ตั๋วเงินคลัง หรือ พันธบัตรธนาคารแห่งชาติที่รัฐบาลองค์กรหรือหน่วยงานรัฐบาลเกาหลีใต้เป็นผู้ออก หรือ ค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน Fitch Rating  กองทุนเปิดทหารไทยพันธบัตรเกาหลีใต้รุ่นที่ 56 มีอายุของกองทุนประมาณ 6 เดือน มูลค่าของโครงการ 1,000 ล้านบาท ให้ผลตอบแทนจากการลงทุนหลังหักค่าใช้จ่ายประมาณ 1.50% ต่อปี และรุ่นที่ 60 อายุของกองทุนประมาณ 1 ปี 10 เดือน มูลค่าของโครงการ 500 ล้านบาท  ให้ผลตอบแทนจากการลงทุนหลังหักค่าใช้จ่ายประมาณ 2.60% ต่อปี โดยทั้งสองกองมีการทำสัญญาปกป้องความเสี่ยงจากอัตราแลกเปลี่ยนเต็มจำนวน ผู้สนใจสามารถลงทุนด้วยมูลค่าการลงทุนขั้นต่ำเพียง 2,000 บาท และผู้ลงทุนบุคคลธรรมดาไม่ต้องเสียภาษี